Som aká som a je to v poriadku

Milé žienky, často máme pocit, že nie sme v ničom dobré. Keď vidíme nejakú kamarátku, alebo aj cudziu ženu, hovoríme si, aká je šikovná, čo všetko dokáže. Pýtame sa samé seba ako to robí? A vôbec si neuvedomujeme, že aj my, každá jedna z nás, sme úžasnými a šikovnými ženami.

Je to bežné, že vo svojich daroch a talentoch nevidíme ten skutočný poklad. Hovoríme si v duchu, to čo viem ja, vie každý. Ale predstavte si, že takto to má väčšina ľudí. To, čo mi u niekoho obdivujeme, ten človek často krát nepokladá za nič extra a myslí si, že to vie každý.

Keď si začneme uvedomovať poklady, ktoré máme v sebe ukryté, začneme tým meniť náš život. Predstavte si, že presne to, čo viete vy, niekto práve hľadá a potrebuje to. Je to krásne zariadené, že každý človek má iné dary a iné kombinácie talentov. Krásne sa to všetko dopĺňa, aby to tvorilo celok.

Aby sme mali spokojnejší život, potrebujeme najskôr samé seba prijať také aké sme. Až potom, keď sa rozhodneme, môžeme začať na sebe pracovať. Nehľadajme na sebe chyby a nedostatky.

Uvedomte si a pokojne si to povedzte aj nahlas: Som jedinečná.

Nikto na svete nie je presne taký ako ste vy a je to tak dobre. Buďte sama sebou, žite v radosti a tešte sa.

Opakujte si, zaslúžim si mať šťastný a krásny život.

Svoje myšlienky si môžeme vyberať samy. Tak si vyberajme také, ktoré nám budú pomáhať a nie nám ubližovať.